FSMART หุ้นดีอนาคตเยี่ยม!!
เป็นอีกครั้งที่ FSMART ติดอยู่ในโผหุ้นดาวเด่นกลุ่มตลาดหลักทรัพย์เอ็ม เอ ไอ (mai) ซึ่งเน้นพื้นฐานแข็งแกร่งและสามารถรับมือกับความผันผวนของภาวะตลาดได้ดีอีกทั้งมีแนวโน้มทำผลการดำเนินงานปี 2558 เติบโตต่อเนื่อง รวมถึงไม่รับผลกระทบจากแรงขายจากกลุ่มนักลงทุนต่างชาติเนื่องจากเป็นบริษัทที่มีกลุ่มผู้ถือหุ้นส่วนใหญ่เป็นคนในประเทศ
13 มิ.ย. 2558

เป็นอีกครั้งที่หุ้น FSMART หรือ บริษัท ฟอร์ท สมาร์ท เซอร์วิส จำกัด (มหาชน) ติดอยู่ในโผหุ้นดาวเด่นกลุ่มตลาดหลักทรัพย์เอ็ม เอ ไอ (mai) ที่หนังสือพิมพ์ “ข่าวหุ้นธุรกิจ” รวบรวมมา ซึ่งเน้นพื้นฐานแข็งแกร่งและสามารถรับมือกับความผันผวนของภาวะตลาดได้ดีอีกทั้งมีแนวโน้มทำผลการดำเนินงานปี 2558 เติบโตต่อเนื่อง รวมถึงไม่รับผลกระทบจากแรงขายจากกลุ่มนักลงทุนต่างชาติเนื่องจากเป็นบริษัทที่มีกลุ่มผู้ถือหุ้นส่วนใหญ่เป็นคนในประเทศ
นอกจากนี้บริษัทก็มีความแข็งแกร่งของธุรกิจ โดยมีรายได้มา 5 ช่องทางธุรกิจ ครอบคลุมการเป็น Digital Retail Channel อาทิ รายได้จากการเติมเงินมือถือ รายได้จากการเติมเงินอื่นๆ รายได้จากการโฆษณา รายได้จากการรับชำระค่าบริการ และรายได้จากการขายสินค้า เพื่อความเป็นผู้นำด้านช่องทางการชำระเงิน ซึ่งจะช่วยผลักดันให้ผลประกอบการของบริษัทเติบโตอย่างมีประสิทธิภาพ
ดูได้จากผลการดำเนินงานไตรมาส 1 สิ้นสุดวันที่ 31 มีนาคม 2558 บริษัทมีรายได้รวมขยับขึ้นมาอยู่ที่ 361.40 ล้านบาท จากงวดเดียวกันของปีก่อน 253.88 ล้านบาท   รายได้ผลตอบแทนจากการให้บริการเติมเงินโทรศัพท์  ระบบเติมเงินล่วงหน้าและรับชำระเงินออนไลน์อื่นๆ เพิ่มขึ้น และรายได้จากการให้บริการผ่านเครื่องรับชำระเงินอัตโนมัติเพิ่มขึ้น ส่งผลให้บริษัทมีกำไรขยับขึ้นมาอยู่ที่ 57.43 ล้านบาท หรือ 0.07 บาทต่อหุ้น จากงวดเดียวกันของปีก่อน 31.32 ล้านบาท หรือ 0.05 บาทต่อหุ้น
ที่สำคัญเมื่อวิเคราะห์ฐานะทางการเงินเพื่อเป็นตัวแปรในการตัดสินใจลงทุนพบว่า สภาพคล่องทางการเงินของบริษัทยังดูดี เพราะบริษัทมีสินทรัพย์หมุนเวียนมากถึง 808.91 ล้านบาท เมื่อนำมาเทียบกับหนี้สินหมุนเวียนเพียง 678.70 ล้านบาท ได้ค่า CURRENT RATIO อยู่ที่ระดับ 1.20 เท่าถือว่า สภาพคล่องทางการเงินของบริษัทยังดูดี
ส่วนปัญหาหนี้สินของบริษัทไม่มีอะไรน่าเป็นห่วง เพราะเมื่อนำหนี้สินรวมที่มีอยู่เพียง 710.05 ล้านบาทมาเทียบกับส่วนของผู้ถือหุ้นที่อยู่ในระดับมากถึง 1,067.21 ล้านบาท ได้ค่า D/E อยู่ที่ระดับ 0.67 เท่า แสดงว่า บริษัทไม่มีหนี้สินใดๆ มารบกวนต่อการดำเนินงานในอนาคต
ขณะที่ผู้บริหารของ FSMART ได้คาดการณ์ว่าแนวโน้มรายได้ปี 2558 จะเติบโตตามเป้าหมายที่วางไว้ โดยมีรายได้เพิ่มขึ้น 40% จากปีก่อนที่มีรายได้ 1,164 ล้านบาท หลังจากได้วางแผนขยายตู้เติมเงินบุญเติมให้ครบ 60,000 ตู้ ส่วนยอดการเติมเงินปีนี้จะอยู่ที่ 15,000 ล้านบาท มากกว่าจากปีก่อนที่ระดับ 10,550 ล้านบาท เนื่องจากจำนวนตู้ที่เพิ่มขึ้น ประกอบกับบริษัทมองว่าตลาดของการเติมเงินในระบบโทรศัพท์ (พรีเพด) ยังมีการเติบโต เนื่องจากเป็นส่วนหนึ่งของชีวิตประจำวัน
FSMART จึงถือเป็นหุ้นที่น่าลงทุนอีกตัวหนึ่งของตลาดเอ็ม เอ ไอ!!
…
 
ผู้ถือหุ้นรายใหญ่
1.บริษัท ฟอร์ท คอร์ปอเรชั่น จำกัด (มหาชน) 365,999,400 หุ้น 45.75%
2.นายประชา ดำรงสุทธิพงศ์ 95,817,700 หุ้น 11.98%
3.นางมนต์ทิพย์ วิทยากร 41,531,100 หุ้น 5.19%
4.นายพงษ์ชัย อมตานนท์ 36,674,640 หุ้น 4.58%
5.บริษัท ไทยเอ็นวีดีอาร์ จำกัด 21,334,260 หุ้น 2.67%
 
รายชื่อกรรมการ
1.นายพิชิต นิ่มกุล  ประธานกรรมการบริษัท
2.นายพงษ์ชัย อมตานนท์  ประธานกรรมการบริหาร
3.นายสมชัย สูงสว่าง  กรรมการผู้จัดการ
4.นายสมชัย สูงสว่าง  กรรมการ
5.นายพงษ์ชัย อมตานนท์  กรรมการ